'Wie ook al president is' sal staatsrede lewer | Maroela Media
'Wie ook al president is' sal staatsrede lewer
Die staatsrede sal op 8 Februarie gelewer word deur wie ook al president is, het die parlement se voorsittende beamptes Donderdag gesê.
"Ons as voorsittende beamptes is geensins van voorneme om enige president te nader en te sê 'jy moenie die staatsrede lewer nie'. Wie ook al die president is, sal ons toespreek," het Thandi Modise, voorsitter van die Nasionale Raad van Provinsies, aan joernaliste gesê tydens 'n mediakonferensie oor die voorbereiding vir volgende week se staatsrede.
Modise en haar mede-voorsittende beamptes is gevra of hulle die moontlikheid in ag neem dat Jacob Zuma moontlik nie meer volgende week die president van die land gaan wees nie, aangesien die ANC se topses glo "opsies" met Zuma bespreek om te keer dat hy in 'n staat van beskuldiging geplaas word.
Die DA het versoek dat die staatsrede uitgestel word totdat Zuma uit sy amp verwyder is, terwyl die EFF meen 'n mosie van wantroue moet voor die staatsrede plaasvind.
Mmusi Maimane, leier van die DA, het in 'n brief aan Baleka Mbete, speaker van die parlement, versoek dat die staatsrede wat vir 8 Februarie geskeduleer is uitgestel word totdat Zuma verwyder is en 'n nuwe president aangestel is. Volgens Maimane is dit gegewe die huidige stand van sake nie in die belang van Suid-Afrika dat pres. Zuma die staatsrede lewer nie, aangesien dit nie duidelik is vir hoe lank hy nog president van die land gaan wees nie.
Julius Malema, leier van die EFF, het Mbete intussen versoek om voor die staatsrede 'n mosie van wantroue in Zuma te skeduleer. Volgens Malema is daar "ernstige politieke ontwikkelinge" aan die gang en noodsaak dit 'n dringende parlementêre sitting om 'n mosie van wantroue in Zuma aan te hoor.
"Die EFF glo dat die parlement tot 'n ander gevolgtrekking sal kom met die mosie van wantroue as in die vorige gevalle toe daar pogings was om Suid-Afrika van 'n individu te red. 'n President wat voor 'n regterlike kommissie moet verskyn, kan nie die hoof van 'n land en regering wees nie."
Steinhoff: Reguleringsraad se ondersoek 'kan nou begin'
Gee my krag! Hoekom kan hulle nie hul "mind" opmaak? Ek lees elders dat dit R4 miljoen gaan kos, die staatsrede, en dit sluit nie n ete in. Hoekom kos dit so baie om voor n klomp mense te staan en praat wat jou nie meer glo, in die geval van Zuma. Die regering MOET ophou geld mors. BTW word dalk met 2% verhoog om op te maak vir vermorsing. Weer die landsburger se probleem.
Hierdie vermorsing sal nie ophou voor daar nie daadwerklik iets gedoen word nie. Die nuwe President moet AL die departemente se mense skors en bevoegdes aanstel. Gesondheid, Onderwys, Korrektiewe Dienste, Maatskaplie dienste en so kan mens aangaan totdat die hele huis behoorlik skoongemaak is. Hierdie verval en ondergang het alles gebeur onder die Zuma regering want al sy maatjies het werk gekry.
Ek wonder waarom die Lugmag hier in Pretoria vandag hulle formasievlugte oefen. Die SONA is in die Kaap! Oefen hulle dalk vir 'n inhuldiging……….